Det er med at have både sneskovl, kost og salt klar torsdag, for ifølge TV2 Vejrets prognoser er et snevejr på vej mod Nordjylland. Fronten med snevejret bevæger sig fra Storbritannien ind over Danmark og især Nordjylland i løbet af torsdag. Heroppe vil det ramme torsdag eftermiddag og give op til fem centimeter sne, lyder forudsigelserne. Jo længere fronten kommer mod øst, jo mindre sne vil den give - og på Østsjælland får man antageligt kun et drys på omkring en centimeter. Men torsdag eftermiddag vil temperaturen altså falde i Nordjylland, nogle steder til under frysepunktet, og med den friske til hårde vind fra syd kan det give lokal snefygning, advarer TV2 Vejret. Sneen vil dog igen smelte i løbet af fredagen, inden det sandsynligvis bliver mærkbart koldere i løbet af næste uge.

Opsummering:
Nordjyderne er nogle af dem, der får mest sne, når en front bevæger sig ind over Danmark torsdag.